…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за условията и реда за прилагане на интервенция „Плащания за земеделски земи в зони от Натура 2000”

**УВАЖАЕМИ ГОСПОДИН МИНИСТЪР,**

На основание чл. 67 във връзка с чл. 70, ал. 2 от Закона за подпомагане на земеделските производители, внасям за одобряване проект на Наредба за условията и реда за прилагане на интервенция „Плащания за земеделски земи в зони от Натура 2000”. Тази интервенция е включена в Стратегическия план за развитието на земеделието и селските райони на Република България за периода 2023 – 2027 г. , наричан по-нататък „Стратегическия план”.

**Причини, които налагат приемането на акта**

С Решение C(2022) 8749 на Европейската комисия беше одобрен Стратегическия план на Република България. Съгласно чл. 9, ал. 3 от Регламент (ЕС) № 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116. Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Комисията. За изпълнение на тези изисквания на регламента на ЕС, трябва да се създаде национално законодателство, което да уреди условията и реда за прилагане на Стратегическия план за програмен период 2023 – 2027 г. В съответствие с измененията и допълненията на Закона за подпомагане на земеделските производители (ЗПЗП) министърът на земеделието издава наредба за условията и реда за прилагане на интервенцията по чл. 72 от Регламент (ЕС) 2021/2115 за отпускане на плащания във връзка със специфични за района неблагоприятни аспекти, произтичащи от някои задължителни изисквания, включена в плана като интервенция „Плащания за земеделски земи в зони от Натура 2000”.

В съответствие с одобрените текстове на интервенцията в Стратегическия план, в проекта на наредба се конкретизира изискването към кандидатите за подпомагане по интервенцията да бъдат регистрирани земеделски стопани, съгласно чл. 7, ал. 1 от ЗПЗП и да ползват земеделска земя (обработваеми земи, трайни насаждения и постоянно затревени площи) в защитени зони от Натура 2000 съобразно обхвата и ограниченията в защитени зони, включени в плана.

В съответствие със задължението на държавите членки да гарантират защитата на финансовите интереси на Съюза се уреждат срокове за предоставяне на информация от компетентни структури за случаи на установено неспазване на забрани за земеделски земи в защитени зони.

С проекта на наредба се уреждат минималния размер на площта, с която може да се участва по интервенцията, както и изискванията, които кандидатите следва да спазват, за да получат компенсаторно плащане за ограниченията, включени в заповедите за обявяване на защитените зони, в съответствие с чл. 72, параграф 4 от Регламент (ЕС) 2021/2115.

За прилагане разпоредбите на чл. 67 от ЗПЗП е разписана процедура за контрол и предприемане на последващи действия с цел спазване предвидения бюджет на интервенцията в Стратегическия план.

С проекта на наредба се групират забраните за земеделска дейност, включени в издадените от министъра на околната среда и водите заповеди за защитени зони, които могат да бъдат компенсирани по интервенцията.

В изпълнение на делегацията на чл. 70, ал. 2 от ЗПЗП се уреждат извършваните проверки, намаления или отказ на плащанията от страна на Държавен фонд „Земеделие“, последователността на налагане на намаления, когато са налице условия за прилагането на такива.

**Цели**

Предложените текстове на проекта на Наредба за условията и реда за прилагане на интервенция „Плащания за земеделски земи в зони от Натура 2000” са насочени към постигане на следните цели:

– Прилагане на чл. 72 от Регламент (ЕС) 2021/2115, като се създаде национална правна рамка за предоставяне на компенсаторни плащания на земеделски стопани във връзка със специфичните ограничения за земеделски земи в защитените зони от Натура 2000;

– Гарантиране на защитата на финансовите интереси на Съюза чрез създаване на национални правила за управление на средствата по интервенцията чрез система за контрол, налагане на ефективни и пропорционални намаления и законосъобразни откази от плащания;

– Осигуряване на възможност за подпомагане за надеждни земеделски доходи и устойчивост на селскостопанския сектор в целия Съюз, както и постигане на общата цел за спиране на загубата на биологично разнообразие и опазване на местообитанията;

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Проектът на Наредба не предвижда и допълнителни разходи за неговите адресати.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

**Очаквани резултати от прилагането на акта**

Ще се приложи чл. 72 от Регламент (ЕС) 2021/2115, като в съответствие със Стратегическия план и ЗПЗП се създаде национална нормативна уредба за условията и реда за предоставяне на плащания за земеделски земи, свързани с ограничения, въведени в защитените зони от Натура 2000.

С проекта на наредба ще се създаде по-голяма яснота за потенциалните кандидати на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенцията „Плащания за земеделски земи в зони от Натура 2000” е интервенция от областта на развитието на селските райони, включена в Стратегическия план. Нейната конкретна правна регламентация се съдържа в чл. 72 от Регламент (ЕС) 2021/2115, както е посочено в чл. 2, ал. 2 от проекта на наредба.

С проекта на наредба се осигурява приложението на Регламент (ЕС) 2021/2116, по-конкретно защитата на финансовите интереси на Европейския съюз, като се регламентира при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители.

В проекта на наредба е предвидено, че се спазват изискванията на Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (OB, L 206 от 22 юли 1992 г.) и Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (OB, L 20 от 26 януари 2010 г.), които вече са транспонирани в Закона за биологичното разнообразие.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация по електронен път.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67 във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за условията и реда за прилагане на интервенция „Плащания за земеделски земи в зони от Натура 2000”.

|  |  |
| --- | --- |
| **Приложение:** | 1. Проект на Наредба за условията и реда за прилагане на интервенция „Плащания за земеделски земи в зони от Натура 2000“; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**ГЕОРГИ СЪБЕВ**

*Заместник-министър на земеделието*